Хуан Рамон Хименес
Не ще се върна аз…

Превод от испански: Александър Муратов, Атанас Далчев, 1978

chitanka.info

Не ще се върна аз. Нощта,

смълчана, топла и спокойна,

ще приласкай света с лъчите

на своята луна самотна.

Там няма да е мойто тяло

и през прозореца отворен

ще влезе лек и хладен вятър

за моята душа да пита.

Не знам дали ме чака някой

от моята разлъка дълга,

или портрета ми целува

със топли сълзи и милувки.

Но пак ще има росни китки,

звезди, въздишки и надежди

и обич в улиците здрачни

под сянката на гъсти клони.

И ще звъни това пиано

като в оная нощ спокойна,

но няма да го слуша никой

от моя празен чер прозорец.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.